Kobuldan Toshkentga aviareys uchib keldi

Afg‘oniston poytaxti Kobuldan Toshkentga birinchi aviareys uchib keldi, deb xabar beradi Telegram’dagi AviaSpotter kanali.

Ta’kidlanishicha, reys Kam Air aviakompaniyasining Airbus A343 samolyoti orqali amalga oshirilgan.
“E’tiborli jihati bu aviakompaniyaning Afg‘onistonda harbiy va siyosiy beqarorlik boshlanganidan keyin Toshkentga uchib kelgan eng katta borti hisoblanadi. Bundan tashqari, Kobuldagi diplomatik missiya xodimlarini evakuatsiya qilish maqsadida Toshkentga amalga oshiriladigan reyslar oshirilgan”, — deyiladi xabarda.
Avvalroq “Tolibon” Afg‘onistondagi uchinchi katta shahar bo‘lgan Hirotni ham egallagani to‘g‘risida xabar berilgandi. Bundan tashqari, “Tolibon” mamlakat shimolidagi Turkmaniston bilan chegaradosh Badg‘is viloyatini, uning ma’muriy markazi — Afg‘onistondagi beshinchi eng katta shahar Qalayi-Nauni ham nazorati ostiga olgan.
Shuningdek, 12-avgustda “Tolibon” G‘azni shahrini va shu nomdagi viloyatni ishg‘ol qilgan. Shahar mamlakat poytaxti Kobuldan 130 kilometr janubi-g‘arbda joylashgan. Talinkot viloyati va uning ma’muriy markazi ham deyarli kurashsiz egallangan.
Afg‘onistondagi eng katta ikkinchi shahar Qandahor “Tolibon” vakillari ixtiyoriga o‘tgan. Bu rasman o‘z tasdig‘ini topmagan, biroq harakatning qurollangan a’zolari shahar ichiga kirgan.
Endilikda “Tolibon” Afg‘onistondagi jami 12 ta viloyat markazini nazorat qilmoqda. Al Jazeera telekanalining hukumatdagi manbalarga tayanib xabar berishicha, Afg‘oniston hukumati zo‘ravonlikni tugatish evaziga “Tolibon”ga mamlakatni boshqarishda ishtirok etishni taklif qilgan. “Tolibon” bu taklifga javob berganmi yoki yo‘q, hozircha noma’lum. Ammo avvalroq “Tolibon” yetakchilari Ashraf G‘ani prezidentlikdan ketmas ekan, Afg‘oniston hukumati bilan muzokara qilmasligini aytgan.
 Afg‘oniston armiyasi bir sutkada “Tolibon”ning 202 nafar jangarisini yo‘q qildi